Απόφαση της Επιτροπής

της 27ης Φεβρουαρίου 2004

για την τροποποίηση της απόφασης 2002/794/ΕΚ σχετικά με ορισμένα προστατευτικά μέτρα που αφορούν το κρέας πουλερικών, τα προϊόντα με βάση το κρέας πουλερικών και τα παρασκευάσματα από κρέας πουλερικών τα οποία προορίζονται για ανθρώπινη κατανάλωση και εισάγονται από τη Βραζιλία

[κοινοποιηθείσα υπό τον αριθμό Ε(2004) 557]

(Κείμενο που παρουσιάζει ενδιαφέρον για τον ΕΟΧ)

(2004/198/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (EΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων(1), όπως τροποποιήθηκε από τον κανονισμό (ΕΚ) αριθ. 1642/2003(2), και ιδίως το άρθρο 53 παράγραφος 1,

την οδηγία 97/78/EΚ του Συμβουλίου, της 18ης Δεκεμβρίου 1997, για καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες(3), και ιδίως το άρθρο 22 παράγραφος 1,

Εκτιμώντας τα ακόλουθα:

(1) Σύμφωνα με την απόφαση 2002/794/ΕΚ της Επιτροπής(4), όλα τα φορτία κρέατος πουλερικών, προϊόντων με βάση το κρέας πουλερικών και παρασκευασμάτων από κρέας πουλερικών που εισάγονται από τη Βραζιλία, πρέπει να ελέγχονται δειγματοληπτικά ώστε να καταδεικνύεται η απουσία νιτροφουράνιων.

(2) Η απόφαση 2002/794/ΕΚ πρέπει να επανεξεταστεί, σύμφωνα με το άρθρο 6, με βάση τις εγγυήσεις που θα παρασχεθούν από τις αρμόδιες αρχές της Βραζιλίας και τα αποτελέσματα των δοκιμών που διενεργούνται από τα κράτη μέλη.

(3) Οι αρμόδιες αρχές της Βραζιλίας υπέβαλαν στην Επιτροπή στις 27 Μαΐου 2003 σχέδιο δράσης που κρίθηκε από αυτήν ικανοποιητικό.

(4) Το γραφείο τροφίμων και κτηνιατρικών θεμάτων στην έκθεση αποστολής του(5) κατέληξε στο συμπέρασμα ότι κατά την εφαρμογή και την επιβολή του σχεδίου δράσης αυτού δεν σημειώθηκαν σημαντικές ανεπάρκειες.

(5) Η Επιτροπή, από τις 12 Αυγούστου 2003 και μετά, δεν έχει λάβει, μέσω του συστήματος έγκαιρης προειδοποίησης για τα τρόφιμα (RASFF), καμία σχετική κοινοποίηση παρουσίας νιτροφουρανίων στο κρέας πουλερικών, στα προϊόντα με βάση το κρέας πουλερικών και στα παρασκευάσματα από κρέας πουλερικών που εισάγονται από τη Βραζιλία.

(6) Συνεπώς η συχνότητα της δειγματοληψίας και δοκιμών πρέπει να μειωθεί.

(7) Η απόφαση 2002/794/ΕΚ πρέπει να τροποποιηθεί κατάλληλα.

(8) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής τροφικής αλυσίδας και υγείας των ζώων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Στο άρθρο 2 της απόφασης 2002/794/ΕΚ, το κείμενο της παραγράφου 1 αντικαθίσταται από το ακόλουθο:

"1. Τα κράτη μέλη, χρησιμοποιώντας τους κατάλληλους τρόπους δειγματοληψίας και μεθόδους ανίχνευσης, υποβάλλουν το 20 % των φορτίων κρέατος πουλερικών, προϊόντων με βάση το κρέας πουλερικών και παρασκευασμάτων από κρέας πουλερικών που εισάγεται από τη Βραζιλία, σε χημική δοκιμασία προκειμένου να διασφαλισθεί ότι τα αντίστοιχα προϊόντα δεν συνιστούν κίνδυνο για την ανθρώπινη υγεία. Η διενέργεια της δοκιμασίας αυτής στοχεύει, ειδικότερα, στον εντοπισμό της παρουσίας νιτροφουρανίων και των μεταβολιτών τους."

Άρθρο 2

Η παρούσα απόφαση αρχίζει να ισχύει από τις 9 Μαρτίου 2004.

Τα κράτη μέλη τροποποιούν τα μέτρα που εφαρμόζουν στις εισαγωγές ώστε αυτά να συνάδουν με την παρούσα απόφαση. Ενημερώνουν αμέσως σχετικά την Επιτροπή.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες, 27 Φεβρουαρίου 2004.

Για την Επιτροπή

David Byrne

Μέλος της Επιτροπής

(1) ΕΕ L 31 της 1.2.2002, σ. 1.

(2) ΕΕ L 245 της 29.9.2003, σ. 4.

(3) ΕΕ L 24 της 30.1.1998, σ. 9.

(4) ΕΕ L 276 της 12.10.2002, σ. 66.

(5) ΓΔ (SANCO)/9047/2003 - Τελικό.